《送徐复斋还宜兴》
明代·李东阳

徐翁来自江东南，乌纱白发风毵毵。登堂拜兄报弟礼，满坐和气回春酣。

兄酬弟劝杂乡话，吾辈之乐乐且湛。吾宗老稚数百指，或有囷积无储甔。

杜陵破屋随长镵，万间广厦犹空谈。范家义田久不置，比郡尚觉仁风覃。

少年慕古老亦谙，况有禄俸馀温甘。兄才庙堂足经济，弟力自与田园堪。

分田命仆课耕穫，笑指庾廪高巉巉。留餐岂止树间饭，斛赠不待囊中探。

坐令骨肉异涂路，饥者有食寒者褴。遗泽犹应溉枯涸，清风断可驱顽贪。

弟为遗叟居江潭，兄为元老峨冠簪。始知吏隐各有乐，俯仰不愧三才参。

翁年未衰筋力健，水可方艓陆可骖。明当报成向兄贺，大笑共吸鲸杯三。

作者简介：李东阳（1447年－1516年），字宾之，号西涯，谥文正，明朝中叶重臣，文学家，书法家，茶陵诗派的核心人物。湖广长沙府茶陵州（今湖南茶陵）人，寄籍京师（今北京市）。天顺八年进士，授编修，累迁侍讲学士，充东宫讲官，弘治八年以礼部侍郎兼文渊阁大学士，直内阁，预机务。立朝五十年，柄国十八载，清节不渝。文章典雅流丽，工篆隶书。有《怀麓堂集》、《怀麓堂诗话》、《燕对录》。